**ZAPISNIK**

s 30**.** sjednice Upravnog vijeća POU Samobor održane 12.03.2021. s početkom u 15:30 sati u prostorijama POU Samobor.

Sjednici nazoče svi članovi Upravnog vijeća, ravnateljica POU Samobor, sindikalna povjerenica i zapisničarka.

Predsjednik otvara sjednicu i utvrđuje da postoji kvorum i da se mogu donositi pravovaljane odluke.

 Članovi UV-a, uz izmjenu u točki 6. na prijedlog predsjednika UV-a te izmjenu u uvodu zapisnika na prijedlog članice UV-a, jednoglasno prihvaćaju

DNEVNI RED

1. Verifikacija zapisnika s prošle sjednice
2. Izvješće o radu za 2020.
3. Godišnje izvješće o izvršenju financijskog plana s pripadajućim obrazloženjem i prijedlogom Odluke o raspodjeli rezultata za 2020.
4. Jednostavna nabava Gastro klub za pametno zapošljavanje – potvrda emailom donesene odluke o odabiru ponuđača
5. Jednostavna nabava Knjigovodstveni servis – donošenje odluke o odabiru ponuđača
6. Prijedlog Odluke o mjerilima i načinu korištenja vlastitih prihoda
7. Pravilnik o načinu stjecanja muzejske građe za Galeriju Prica
8. Pravilnik o uvjetima uvida u muzejsku građu za Galeriju Prica
9. Razno

Ad 1)

Članovi Upravnog vijeća, uz izmjenu u točki 5., jednoglasno prihvaćaju Zapisnik s 29. sjednice u tekstu datom za sjednicu.

Ad 2)

Predsjednik UV-a daje riječ ravnateljici.

Ravnateljica ukratko iznosi podatke iz statistike događanja za 2020. godinu koja je bila izazovna ali smo i puno radili (sveukupno 900 događanja). To je zahtijevalo veliki organizacijski napor za sve zaposlenike kojima ovim putem i zahvaljuje. Tehnološki su zaposlenici napredovali u IT vještinama a i polaznici programa te gledatelji pohvalno su reagirali na sve programe uživo i on line. Čak i za vrijeme lock down-a smo imali veliki broj događanja on line.

Članovi UV-a jednoglasno prihvaćaju Godišnji izvještaj o radu i poslovanju Pučkog otvorenog učilišta Samobor za 2020. godinu u tekstu datom za sjednicu.

Ad 3)

Predsjednik UV-a daje riječ ravnateljici.

Ravnateljica iznosi da smo u 2020. ostvarili vlastiti prihod u iznosu od 600.000 kn a gradske smo izvore smanjivali na rebalansima sukladno smanjenju aktivnosti radi epidemioloških mjera. Imamo tehnološki minus u pomoćima radi EU projekata koji moraju biti gotovi i izvješća odobrena kako bi nam bio isplaćen ugovoreni iznos. Europa Cinemas nam je donirala sredstva kao članici radi smanjenje programa uslijed epidemije Covid 19. Prihod nam je cca 5.600.000 kn a rashod 6.000.000 kn. Imamo višak na vlastitim prihodima i donacijama što je dobar početak za ovu godinu. Odluka o raspodjeli rezultata, koja je sastavni dio Godišnjeg izvještaja o izvršenju financijskog plana za 2020. godinu, navodi manjak prihoda od nefinancijske imovine, višak prihoda od poslovanja, metodološki manjak (EU projekti), višak vlastitih prihoda i donacija.

Članovi UV-a jednoglasno prihvaćaju Godišnje izvještaj o izvršenju financijskog plana za 2020. godinu u tekstu datom za sjednicu.

Ad 4)

Predsjednik UV-a daje riječ ravnateljici.

Ravnateljica upoznaje UV-e o tijeku projekta koji završava 26.03.2021. godine. Ukratko pojašnjava izradu web platforme za on line obrazovanje odraslih koja je predmet ove nabave. Na webu će biti dostupna od 15.03.

Članovi UV-a jednoglasno ratificiraju zaključak koji su donijeli mailom 15.02.2021. godine.

Ad 5)

Predsjednik UV-a daje riječ ravnateljici.

Ravnateljica iznosi da se radi o jednostavnoj nabavi za knjigovodstvene usluge. Poslali smo poziv na dostavu ponuda na tri gospodarska subjekta. Svi su se javili ali dva subjekta nisu priložila sve potrebne dokumente a i cijena usluge je bila viša. Povjerenstvo je odabralo Alpha Capital Concept d.o.o. knjigovodstveni servis s time da će se ugovor sklopiti na period od 16.3. do 31.12.2021. godine sukladno preporuci Osnivača o jednogodišnjim ugovorima.

Članovi UV-a jednoglasno donose

Zaključak

1. Na prijedlog Stručnog povjerenstva za jednostavnu nabavu i ravnateljice POU Samobor prihvaća se ponuda ponuditelja Alpha Capital Concept d.o.o. iz Samobora, Janka Draškovića 17 a, OIB: 1679636372 koja ispunjava uvjete i zahtjeve iz Poziva na dostavu ponuda od 25.02.2021. godine za knjigovodstvene usluge, nakon provedenog postupka jednostavne nabave broj 2-2021. od 95.000,00 kn bez PDV odnosno ukupno 118.750,00 kn za period od 16.03. do 31.12.2021. godine.

2. Sredstva za nabavu iz točke 1. ovog Zaključka osigurana su u Proračunu POU Samobor za 2021. godinu, R 0196 (intelektualne i osobne usluge) i R 0213 (intelektualne i osobne usluge).

3. Za daljnju realizaciju zaključka zadužuje se ravnateljica POU Samobor.

Ad 6)

Predsjednik UV-a obrazlaže izmjenu dnevnog reda u ovoj točki. Naime, da bi Upravno vijeće moglo donijeti Odluku o mjerilima i načinu korištenja vlastitih prihoda, POU Samobor mora dobiti prethodnu suglasnost nadležnog Upravnog odjela Grada Samobora.

Članovi UV-a upućuju ravnateljicu da uputi zahtjev Upravnom odjelu za društvene djelatnosti a UV-e će, nakon dobivene prethodne suglasnosti, donijeti Odluku.

Ad 7)

Predsjednik UV-a daje riječ ravnateljici.

Pravilnici iz točke 7. i točke 8. dnevnog reda sastavni su dio galerijske dokumentacije. Nabavljamo i novu verziju software-a za digitalizaciju građe. Pravilnici su slični onima Samoborskog muzeja, osim u dijelu otkupa radi visine iznosa koji su definirani Statutom POU Samobor. Ukratko pojašnjava članke Pravilnika.

Kustosica Galerije Prica obavještava ostale članove UV-a da Galerija u svom fundusu ima i djela drugih autora tako da fizički imamo odvojene zbirke muzejske građe. Bez obzira na naziv galerije koja se zove „Galerija Zlatko i Vesna Prica“, MDC nas tretira kao muzej.

Članovi UV-a jednoglasno prihvaćaju Pravilnik o načinima stjecanja muzejske građe i muzejske dokumentacije Galerije Zlatko i Vesna Prica u tekstu datom za sjednicu.

Ad 8)

Predsjednik UV-a daje riječ ravnateljici.

Ravnateljica iznosi da se ovim Pravilnikom regulira procedura uvida u muzejsku građu o čemu odlučuje kustosica.

Kustosica iznosi da u slučaju oštećenja građe, odluku donosi ravnateljica.

Članovi UV-a jednoglasno prihvaćaju Pravilnik o uvjetima i načinu uvida u muzejsku građu i muzejsku dokumentaciju Galerije Zlatko i Vesna Prica u tekstu datom za sjednicu.

Ad 9)

Predsjednik UV-a daje riječ ravnateljici.

1. Servisne informacije

Ravnateljica obavještava članove UV-a da smo počeli dobivati sredstva temeljem prijavnica od Ministarstva kulture. Poslali smo prijavnice za financiranje javnih potreba u kulturi u Zagrebačku županiju. U ponedjeljak ćemo još predati prijavnicu u suradnji s TZGS za Ljeto u Samoboru. EU projekt Gastro klub je u završnoj fazi. Prijavili smo se i na Erasmus+ za jačanje kapaciteta osoba koje rade u obrazovanju odraslih. Radi se o različitim edukacijama tijekom dvije godine. Radi bolesti Covid 19 dio edukacija će biti on line a dio ćemo prebaciti u 2022. godinu. Počeli smo oglašavati on line besplatnu edukaciju za maturante. Radimo i projekt s umirovljenicima (jačanje IT vještina).

1. Zaposlenici

Jedan radnik je na dugotrajnom bolovanju te trebamo zamjenu za njega jer nam nedostaje tehničara.

Ravnateljica nastavlja da se povećava opseg rada administracije vezano uz obrazovne programe za odrasle jer se broj polaznika u 2020. povećao za 100%. Trebali bismo novo radno mjesto u sistematizaciji primarno vezano uz administraciju obrazovanja. Morat ćemo se više okrenuti i EU projektima pa će i to povećati količinu administrativnih poslova. Ukoliko ne bismo zaposlili voditelja centra za mlade u ovoj godini, mogli bismo zaposliti administratora, s time da prvo mora razgovarati s Osnivačem.

Predsjednik UV-a iznosi da svakako trebamo zahtjev uputiti Gradu Samoboru.

Ravnateljica nastavlja o povećanju broja izložbi i zapravo dva izložbena prostora galerije (Bunker i kino zgrada) a jednim kustosom. Galerija ne može raditi bez kustosa. Bilo bi dobro da nađemo kustosa-pedagoga obzirom na dječje likovne radionice i razvoj muzejske publike.

Predsjednik iznosi da je možda moguće zapošljavanje na pola radnog vremena u Muzeju a pola kod nas, obzirom da Muzej također traži odobrenje Osnivača za zapošljavanje.

1. Pravilnik o radu

Ravnateljica iznosi da smo primijetili da je POR u nekim člancima nedorečen ili nejasan pa bismo do sljedeće sjednice pripremili izmjene i dopune POR-a. Radi se o radu subotom, dolasku na rad po noći radi policijske ili vatrogasne intervencije (alarma), naknada za magisterij i doktorat (treba uskladiti s novim nazivljem).

Predsjednik iznosi da sve to treba pratiti i financijski. Isto tako pogledati kako su to regulirale druge gradske ustanove. Mišljenja je da bi to zapravo trebalo riješiti kolektivnim ugovorom svih ustanova s Gradom ili sporazumom svih sindikata s Gradom o materijalnim pravima radnika.

1. Ostalo

Službeni automobil u vlasništvu POU star je 13 godina. Osim toga premali je za prijevoz sve opreme koju iznajmljujemo ili koristimo za vlastite programe izvan POU. Mislili smo ići na leasing koji bi financirali iz vlastitih prihoda. To bi nas stajalo cca 2.000 mjesečno na 5 godina a stari automobil bi bio učešće. Tražit ćemo Grad da odobri leasing jer se radi o višegodišnjem ugovoru s novčanom obvezom za što trebamo odobrenje gradonačelnika.

Sindikalna povjerenica iznosi da, vezano uz POR, trebamo predvidjeti i zapošljavanje u administraciji zajedničkih službi (administrativni i računovodstveni poslovi).

Više nije bilo rasprave pa predsjednik zaključuje sjednicu u 17:00 sati.